Nok en demokratisk senator frasier seg gjenvalg
Den sentrumsorienterte Bayh regnes som en av tungvekterne blant Obamas partifeller i Kongressen. Presidenten skal forgjeves ha forsøkt å overtale Bayh til å ta gjenvalg, men svaret var et klart nei, ble det meldt mandag. - Jeg har en god stund blitt mer og mer overbevist om at Kongressen ikke fungerer som den skal. Det er for mye kjekling mellom partiene og for lite framgang - for mye snever ideologi og ikke nok vilje til praktisk problemløsning, sa Bayh da han varslet sin beslutning. - Jeg er glad i jobben min, som går ut på å hjelpe vanlige amerikanere til å få mest mulig ut av livene sine. Men jeg er ikke særlig glad i Kongressen, sa Bayh, med henvisning til at det går tregt å få saker gjennom Senatet. Evan Bayh, som representerer delstaten Indiana, er den fjerde av dagens demokratiske senatorer som bestemmer seg for ikke å stille til gjenvalg. Demokratene må nå finne nye kandidater til senatsplasser fra Connecticut, Illinois og North Dakota så vel som Indiana.
Den demokratiske senatoren Evan Bayh har bestemt seg for ikke å søke gjenvalg ved høstens kongressvalg i USA. Hans beslutning betegnes som et tilbakeslag for president Barack Obama.